Juwelierwinkeleienaar skiet ‘rower’ in Louis Trichardt doodArgieffoto: SAPD/Facebook ŉ Vermeende rower is Vrydag noodlottig gewond nadat hy en vyf medepligtiges probeer het om ŉ juwelierswinkel in Louis Trichardt in Limpopo te beroof. Kapt. Mampashwa Seabi, polisiewoordvoerder, het aan Maroela Media gesê ses gewapende mans het omstreeks 12:30 die winkel in die dorp se sakesentrum binnegegaan en die eienaar met ŉ vuurwapen aangehou. “Na verneem word, het die eienaar sy eie ŉ vuurwapen naby hom gehad en daarmee op die verdagtes geskiet. Een van hulle is noodlottig gewond,” het Seabi gesê. Die ander verdagtes het te voet gevlug en is steeds soek. Die hoofstraat in die sakesentrum was gesluit terwyl die polisie die toneel ondersoek het. Die polisie ondersoek ŉ saak van poging tot gewapende roof en moord.